Starri maakond

Starri maakond (Starr County) on maakond Ameerika Ühendriikides Texase osariigis.

Maakonna halduskeskus ja suurim linn on Rio Grande City.

Maakonna pindala on 3180 , millest 229  moodustab veepindala. Lõunas piirneb maakond Mehhiko osariigi Tamaulipasega. Mehhikost eraldab seda Rio Grande jõgi.

Elanike arv on 2020. aasta rahvaloenduse andmetel 65 920. 2010. aastal oli elanikke 60 968. 2020. aastal oli Starri maakond riigi suurima ladinaameeriklaste osatähtsusega maakond: ladinaameeriklased moodustasid maakonna elanikkonnast 97,68%.

Maakond moodustati 1848. aastal. Maakond on saanud nime Texase Vabariigi rahandusministri James Harper Starri järgi.

Aastatel 1896–2020 on Starri maakonnas kõikidel presidendivalimistel enim hääli saanud Demokraatlik Partei. Aastail 1988–1996 oli maakond ka riiklikult demokraatide tugevaim maakond. USA-s pole üheski teises maakonnas demokraadid nii kaua järjest võitnud. Kõige napim võit oli 2020. aasta valimistel, kui Joe Biden edestas Donald Trumpi viie protsendipunktiga (vastavalt 52,06% ja 47,06%). 2024. aasta presidendivalimistel sai aga maakonnas enim hääli Trump, saades esimeseks vabariiklaseks, kes on maakonnas võitnud pärast Benjamin Harrisoni 1892. aastal, edestades Kamala Harrist 16 protsendipunktiga (vastavalt 57,74% ja 41,76%).

Ainus suurem maakonda läbiv maantee on U.S. Route 83.

 Naabermaakonnad 
 Jim Hoggi maakond (põhjas)
 Brooksi maakond (kirdes)
 Hidalgo maakond (idas)
 Zapata maakond (loodes)

 Linnad 
 Escobares (2020. aasta seisuga 2588 elanikku)
 La Grulla (1222 elanikku)
 Rio Grande City (halduskeskus; 14 411 elanikku)
 Roma (11 561 elanikku)

 Kaitsealad 
 Lower Rio Grande Valley National Wildlife Refuge (osa)

 Viited 

Kategooria:Texase maakonnad